
O încercare de înțelegere a unui raport încă nedefinit 

Riassunto: La modernità si é caraterizata sin dallinizio della rivendicazione 
del primato e dell'autonomia della ragione, come unico strumento per conoscere, 
trascurando ogni altra ipotesi, ritenuta inadegquata ma anche distrattiva dai 
compiti immediati e urgenti. 

T'ultima modernità, che provisoriamente viene chiamata postmodernità, sem- 
bra di redefinire un tale attegiamento di negazione, riconsiderando le pretese 
di autosuficenza da parte della ragione. 

Il presente lavoro si propone come un primo approccio al rapporto della moder- 
nità/postmodernità e la fede cristiana, secondo l’analisi e la profonda lettura di 
Romano Guardini, con lo scopo di intravedere possibili punti di dialogo tra la 
fede cristiana e la cultura odierna, nella prospettiva generale della nuova evan- 
gelizzazione. 

Introducere 


Suntem martorii multor semne care ne indică faptul că suntem într-o 
perioadă istorică încă nedefinită din multe puncte de vedere. Tocmai în 
această fază instabilă a istoriei lumii, cu tot ce implică ea, Biserica, conşti- 
entă de misiunea încredințată ei de Cristos — de a duce „vestea cea bună” 
tuturor oamenilor —, şi-a asumat, deja de câteva decenii, ca prioritate, noua 
evanghelizare, adică transmiterea „noutăţii” mereu actuale a Evangheliei, 
„noutate” veche şi veşnic nouă, acea noutate care provine din însăşi per- 
soana lui Isus şi din vestirea de către El a venirii Împărăției în mijlocul 
nostru. 

Fericitul Papă loan Paul al II-lea, pentru a explica modalitatea de imple- 
mentare a noii evanghelizări, a indicat câteva linii care au devenit după 
aceea paradigmatice, ori de câte ori ne referim la noul elan misionar cu 
care trebuie să fie însoţită acțiunea evanghelizatoare: „Nouă în ardoarea 
sa, în metodele sale şi în exprimarea sa”!!0. Arhiepiscopul Jose Octavio 
Ruiz Arenas, secretarul Consiliului Pontifical pentru Promovarea Noii 


10 IOAN PAUL AL II-LEA, Discurs la adunarea CELAM (Conferinţa Episcopală Latino- 
Americană), Haiti 1983. 

Evanghelizări, comentând în Osservatore Romano, din 29 iulie 2012, cele 
trei componente ale noii evanghelizări, spunea cu privire la ultima dintre 
ele: 


Nouă în exprimarea sa: este vorba despre a căuta un limbaj care, fără a trăda 
semnificația profundă a misterelor credinţei noastre, să fie comprehensibil lumii 
actuale şi să se adapteze la diferitele situații şi la diferitele culturi. Acest lucru 
comportă o reînnoire a limbajelor tradiționale utilizate până acum în cateheză, 
în liturgie şi în celelalte mijloace de comunicare a credinţei. Biserica trebuie să 
deschidă un dialog cu actuala cultură pentru a elimina distanţa care îl desparte 
pe omul de astăzi de bogăția Evangheliei şi să-l facă să simtă apropierea şi dorința 
de solidaritate şi de comuniune care emană din catolicitate. Biserica şi cultura 
au nevoie una de cealaltă!. 


Biserica admite astăzi că fără cultură îi lipseşte ceva esenţial în împlini- 
rea misiunii sale în această lume. Recunoaşterea nevoii acestei reciproci- 
tăți a fost exprimată de către Biserică, pentru prima dată, în mod catego- 
ric, în epoca noastră, de către Conciliului Vatican al II-lea, în Constituția 
pastorală privind Biserica în lumea contemporană „Gaudium et spes”, 44: 
„După cum este important pentru lume să recunoască Biserica drept rea- 
litate socială a istoriei şi ferment al ei, tot astfel Biserica nu ignoră cât a 
primit de la istoria şi de la evoluţia neamului omenesc”2. Acelaşi docu- 
ment conciliar recunoaşte „autonomia realităților pământeşti”, înțelegând 
prin aceasta „că lucrurile create şi societăţile înseşi au legi şi valori proprii 
care trebuie, treptat, descoperite de om, folosite şi organizate... exigență abso- 
lut legitimă, cerută de oamenii vremurilor noastre şi conformă cu voința 
Creatorului”. Autonomia realităților pământeşti nu înseamnă însă că ele „nu 
depind de Dumnezeu şi că omul le poate folosi fără a le referi la Creator”?. 

Ceea ce urmează să prezint este o primă încercare de pătrundere în 
problematica raportului dintre credinţă şi cultura modernă, cu ajutorul 
unui mare gânditor creştin catolic, Romano Guardini, pe care papa emerit 
Benedict al XVI-lea l-a numit o mare personalitate, interpret creştin al 
lumii şi al propriilor timpuri. Vom vedea că foarte multe dintre ideile şi 
intuiţiile sale sunt încă de mare actualitate. Voi structura conferința în 
două părți: în prima parte vom încerca să înțelegem ce desemnează post- 
modernitatea, iar în a doua parte vom reflecta asupra condiţiei şi rolului 
credinței creştine în postmodernitate. 


1 Jose Octavio Rulz ARENAS, „Noua evanghelizare şi actualitatea învățăturii lui Isus”, 
Osservatore Romano (29 iulie 2012). 

2 CONCILIUL AL II-LEA DIN VATICAN, Gaudium et spes (= GS), nr. 44. 

3 GS, nr. 36. 

1. De la un principiu unitar la domnia multiplicităţii 


Filosofia recentă, reflectând asupra evoluției modernităţii, a numit 
„provizoriu” perioada contemporană una a postmodernităţii. Termenul 
postmodern a dobândit în filosofie (deşi era aplicat şi în arhitectură, litera- 
tură, artă, sociologie etc.) o anumită greutate începând cu publicarea lucră- 
rii lui Jean-Francois Lyotard La condition postmoderne (1979). 

Cum putem observa chiar din titlul textului lui Lyotard, termenul post- 
modern nu face trimitere la ideea unei periodizări istorice, nu indică pro- 
priu-zis o fază a istoriei care vine după epoca modernă, ci o condiţie care 
face parte deja din modernitate. 


Simplificând la maximum - scrie Lyotard —, considerăm ca postmodernă neîn- 
crederea în metapovestiri. Acesta este, fără îndoială, un efect al progresului 
ştiinţelor, dar acest progres o presupune la rândul său. Căderii în desuetudine 
a dispozitivului metanarativ de legitimare îi corespunde mai ales criza filosofiei 
metafizice şi cea a instituţiei universitare care depindea de ea. Funcţia narativă 
îşi pierde actorii, marele erou, marile primejdii, marile aventuri şi marele scop. 
Ea se dispersează într-o puzderie de elemente lingvistice narative, dar şi deno- 
tative, prescriptive, descriptive etc; fiecare purtând cu sine valenţe pragmatice 
sui generis. Fiecare dintre noi trăieşte la răscrucea unor astfel de elemente. 


Conform lui Lyotard, condiția postmodernă constă în sfârşitul „marilor 
poveşti” ale perioadei moderne (Iluminism, idealism, marxism), care inten- 
ționau să dea o explicaţie unitară realului, în sensul că aveau pretenția de 
a da o definiţie şi o interpretare standard, unică, şi singura adevărată a 
lumii. Aceste „poveşti” şi-au pierdut credibilitatea, astfel că proiectul de 
emancipare universală a umanităţii (libertate sporită, egalitate, raționali- 
tate şi bogăţie) care le-a caracterizat a eşuat sau a falimentat. 

Ceea ce a urmat acestui „eşec” — constată Lyotard — a fost o explozie de 
„combinaţii lingvistice” instabile şi ale căror proprietăți nu sunt cu necesi- 
tate comunicabile. Asistăm la existența a numeroase jocuri de limbaj dife- 
rite datorită eterogenităţii elementelor, care nu lasă loc decât unei institu- 
iri parcelare, adică unui determinism local?. O dată cu postmodernitatea 
se instaurează în gândire şi acțiune domnia multiplicităţii şi a diferenței, a 
eterogenităţii ireductibile şi alergice la orice principiu universal, totaliza- 
tor. Este o condiţie paradoxală de destrămare totală şi de recuperare parți- 
ală, de rebeliune şi de fidelitate, de deconstrucţie şi de construcție, de neîn- 
credere în definiţii şi de slăvire a hermeneuticii, de negare a reperelor şi de 
căutare a lor. De fapt, însuşi termenul postmodern trimite, cel puţin metodo- 
logic, la nevoia unui reper pentru a se putea defini, şi anume la modernitate. 


4 J.F. LyOTARD, Condiţia postmodernă, Babel, Bucureşti 1993, 15. 
5 Cf. J.F. LyorARD, Condiţia postmodernă, 17. 

De unde, concluzia că postmodernitatea nu se poate defini prin ea însăşi, 
ci întotdeauna prin referință la modernitate, indicând provizoriu, în func- 
ție de poziționare, o condiţie ce face parte din modernitate. La nivel social, 
trăsătura cea mai evidentă a postmodernului este condiția sa „lichidă”, 
cum o numeşte Zygmunt Bauman, un sociolog pătrunzător al vremurilor 
noastre, în sensul că nimic nu mai este stabil şi că totul devine precar şi 
incontrolabil. 

Când sunt traversate astfel de perioade istorice, cum ar spune Guar- 
dini, „încă nebotezate”€, poziționarea ideologică cea mai tentantă şi, tot- 
odată, mai la îndemână este relativismul. Un reprezentant de bază al aces- 
tei filosofii este Gianni Vattimo, cunoscut şi ca promotorul „gândirii slabe”, 
o expresie care semnifică „slăbirea” sau „îmblânzirea” tuturor structurilor 
ființei. Cu alte cuvinte, suntem îndemnați să nu luăm prea în serios nimic 
din ceea cea este metafizic, teologic, dogmatic, adică convingerea „tare” a 
omului că ar putea ajunge la un adevăr sigur şi absolut. Într-un dialog cu 
René Girard, Gianni Vattimo exprimă astfel propria poziție: 


„„n-ar fi de folos să propunem o poziție mai puţin naturalistă, autoritară, limi- 
tativă, metafizică? [...] Calea... certitudinilor absolute ne-a dat lumea pe care o 
avem acum. Cineva poate să îmi obiecteze: şi tu desființezi orice certitudine 
absolută? Să recunoaştem: cu certitudinile absolute am ajuns în acest punct, în 
care vorbim despre tragedie. Să terminăm, atunci, cu aceste adevăruri! [...]” 


Poziția pe care o adoptă Vattimo se explică prin preferința sa pentru li- 
beralismul societăţii: 


„„„Numai o societate liberală poate fi relativistă — scrie el —, fiindcă poate admite 
diferite tipuri de opinii [...]. Nu sunt atât de convins că relativismul e o teorie 
greşită, pentru că el nu este o teorie. Este, eventual, o doctrină a societăţii, 
pentru că în societate e necesar să admitem, din dragoste, poziţii multiple, şi, 
în general, sunt convins de un lucru: nu spunem că suntem de acord atunci 
când am găsit adevărul, ci spunem că am găsit adevărul atunci când am căzut 
de acord... Propun, fără menajamente, să înlocuim termenul adevăr cu terme- 
nul dragoste, pentru că celelalte sunt opinii; sau, în cazul adevărului antropo- 
logic, există, desigur, criterii valide în fiecare domeniu în parte, ca în diferitele 
limbaje ale lui Wittgenstein, valide pentru a stabili dacă ceva funcționează sau 
nu, dar acest adevăr înseamnă numai un adevăr determinat pe baza unor pa- 
radigme totuşi istorice. Vreau să spun că problema relativismului este mai 
mult de ordin social decât individual. Când îi aud pe adversarii mei, mă întreb 
ce ar trebui să fac: să nu mai fiu liberal? Relativismul poate exista numai în 
societate, în grup, în cultură. Indivizii îşi pot schimba părerea, iar în sensul 


6 Cf. R. GUARDINI, Sfârşitul modernităţii, Humanitas, Bucureşti 2004, 61. 
7R. GIRARD — G. VATTIMO, Adevăr sau credință slabă. Convorbiri despre creştinism şi rela- 
tivism, tr. Cornelia Dumitru, Curtea Veche, Bucureşti 2009, 48. 

acesta, şi eu sunt un relativist, fiindcă dacă mâine mă convinge cineva că nu am 
dreptate, aş fi gata să-mi schimb ideile. 


De la raționalismul spiritului modern fondat pe încrederea totală în rați- 
unea autonomă față de orice autoritate laică sau religioasă, pe afirmarea 
existenței subiectului gânditor ca sursă a adevărului cert şi pe ştiinţa ca 
fiind cea mai sigură şi adecvată formă de cunoaştere şi de progres, s-a ajuns 
la relativismului spiritului postmodern, care proclamă tocmai contrariul 
acestui optimism modern. 

Într-o cateheză din 5 august 2009, Papa emerit Benedict al XVI-lea, 
prezentând figura sfântului loan Maria Vianney, spunea cu referire la această 
schimbare epocală: 


„„„La 150 de ani de la moartea sfântului Paroh de Ars, provocările societăţii de 
astăzi nu sunt mai puţin angajante, ba chiar au devenit probabil mai complexe. 
Dacă atunci exista dictatura raționalismului, în epoca actuală se înregistrează 
în multe ambiente un fel de dictatură a relativismului. Ambele apar ca răspun- 
suri neadecvate la cererea justă a omului de a folosi pe deplin propria rațiune 
ca element distinctiv şi constitutiv al propriei identități. Raționalismul a fost 
neadecvat, pentru că nu a ţinut cont de limitele umane şi a pretins să ridice 
numai rațiunea ca măsură a tuturor lucrurilor, transformând-o într-o zeiţă; 
relativismul contemporan mortifică rațiunea, pentru că de fapt ajunge să afirme 
că ființa umană nu poate cunoaşte nimic cu certitudine dincolo de domeniul 
ştiinţific pozitiv. Insă astăzi, ca şi atunci, omul „cerşetor de sens şi împlinire” 
merge în căutarea continuă de răspunsuri exhaustive la întrebările de fond pe 
care nu încetează să şi le pună”. 


Cum de s-a ajuns aici? Răspunsul filosofilor creştini contemporani, de la 
Romano Guardini, până în zilele noastre, la René Girard este unanim: rela- 
tivismul zilelor noastre este produsul falimentului antropologiei moderne, 
care, pe de o parte, l-a perceput greşit pe om (Guardini), pe de altă parte, 
nu a reuşit să rezolve problemele legate de diversitatea culturilor umane 
(Girard). 

Guardini e de părere că în epoca modernă s-a pierdut din vedere un 
element important al istoriei omenirii, şi anume că 


spiritul omenesc este liber să facă atât binele, cât şi răul, atât să construiască, 
cât şi să distrugă. lar această latură negativă nu este un element antitetic nece- 
sar în procesul general, ci negativ în sensul exact al cuvântului: negativul ajunge 
să fie făcut, deşi în locul lui s-ar putea face altceva, şi anume ceva corect. Dar 
tocmai asta s-a întâmplat, în modul cel mai esenţial şi în cea mai largă măsură. 


8 R. GIRARD — G. VATTIMO, Adevăr sau credinţă slabă. Convorbiri despre creştinism şi rela- 
tivism, 59-60. 

9 BENEDICT AL XVI-LEA, Audienta generală de miercuri, 5 august 2009. http:/hwww.magis- 
teriu.ro/audienta-generala-de-miercuri-05-aug-2009/. 


72 DIALOG TEOLOGIC 31 (2013) 


Lucrurile au luat-o pe o cale greşită şi asta o dovedeşte chiar situația în care ne 
aflăm. Timpul nostru simte asta şi este neliniştit în adâncul său. În aceasta stă însă 
şi şansa lui: de a sparge optimismul modernităţii şi de a putea vedea adevărul”. 


Care adevăr? Adevărul despre om. Până la urmă, eşecul modernităţii 
coincide cu eşecul antropologiei de factură materialistă şi pozitivistă, idea- 
listă şi existenţialistă. Cultura modernă - că vorbim de ştiinţă, filosofie, 
educaţie, doctrină socială, literatură — l-a perceput greşit pe om, şi nu numai 
în detalii, ci în principiu, şi, de aceea, în general: 


nimeni dintre cei conştienţi de umanitatea lor — conchide Guardini şi merită să 
auzim această reflecţie — nu va spune că se regăseşte în imaginea antropologiei 
moderne, indiferent dacă ea are un caracter biologic, sau psihologic, sau socio- 
logic, sau oricare altul. Intotdeauna ei vor găsi doar detalii despre sine, însu- 
şiri, raporturi, structuri — dar niciodată, pur şi simplu, doar pe ei înşişi. Se 
vorbeşte despre om, dar el nu este văzut cu adevărat. Mişcarea se îndreaptă 
spre el, dar el nu este atins. El este manipulat, dar nu ajunge să fie stăpânit. El 
este cuprins de statistici, inclus în organizaţii, folosit în anumite scopuri, dar 
apare spectacolul ciudat, grotesc-înfricoşător, că totul i se întâmplă unei fantome. 
Nici dacă omul cunoaşte constrângerea, nici dacă este supus abuzurilor, muti- 
lat, distrus, el nu este cel spre care se îndreaptă intenția constrângerii. Omul 
concepției moderne nu există. El face necontenit încercarea de a-l închide în 
categorii cărora nu le aparține: mecanică, biologică, psihologică, sociologică — 
toate acestea fiind variațiuni ale voinţei de bază de a face din el o ființă care 
este „natură”, fie şi natură spirituală. Un singur lucru nu vede concepția 
modernă, ceea ce el este în primul rând şi în mod necondiţionat: persoană finită, 
care există ca atare, chiar dacă nu o vrea, chiar dacă îşi neagă propria esenţă. 
Persoană chemată de Dumnezeu, întâlnindu-se cu lucrurile şi cu celelalte per- 
soane. Persoană care are minunata şi teribila libertate de a putea păstra şi 
distruge lumea, ba chiar de a se afirma şi împlini pe sine sau de a se abandona 
şi duce de râpă. Iar acest din urmă lucru este privit nu ca un element necesar 
într-un proces suprapersonal, ci ca fiind ceva cu adevărat negativ, evitabil şi 
profund absurd". 


Mai recent, René Girard completează acest tablou al falimentului antro- 
pologiei moderne, observând o altă limită a acesteia, şi anume „faptul că 
nu a reuşit să explice ca pe un fenomen unitar diferitele culturi umane”, 
fapt care a dus astăzi — spune el — la „împotmolirea în relativism”!?. Con- 
form lui Girard, creştinismul are o soluție pentru aceste probleme tocmai 
pentru că 


1 R, GUARDINI, Sfârşitul modernităţii, 89. 

1 R. GUARDINI, Sfârşitul modernităţii, 91-92. 

12 R. GIRARD — G. VATTIMO, Adevăr sau credință slabă. Convorbiri despre creştinism şi 
relativism, 57. 

demonstrează că obstacolele, limitele pe care indivizii şi le pun reciproc, sunt 
utile pentru evitarea unui anumit tip de conflicte. Dacă lumea — scrie Girard — ar 
înțelege că Isus e victima universală venită tocmai pentru depăşirea acestor 
conflicte, problema ar fi rezolvată’. 


2. Condiţia şi rolul credinţei creştine în postmodernitate 


O dată cu modernitatea s-au pus şi bazele unei culturi necreştine. Rapor- 
tul dintre modernitate şi creştinătate a fost caracterizat în special de negație. 

Dacă în Evul Mediu viaţa era plămădită religios în toate stratificările şi 
ramificaţiile sale, credinţa creştină constituind adevărul general acceptat, 
iar Biserica era instituţia pe care nimeni nu o punea în discuţie, chiar şi 
atunci când avea o reputație proastă, în cursul modernităţii întreaga situ- 
ație suferă o schimbare profundă. Adevărul revelaţiei creştine este tot mai 
adânc pus în discuţie; valabilitatea ei în ceea ce priveşte făurirea şi ducerea 
vieţii este tot mai hotărât contestată. Pe lângă aceasta, atitudinea culturală 
intră în conflict tot mai acut cu Biserica. Noua pretenție, că diversele dome- 
nii ale vieții şi creaţiei: politica, economia, ordinea socială, ştiinţa, arta, filo- 
sofia, educaţia etc., ar trebui să se dezvolte doar pe baza criteriilor lor ima- 
nente, apare tot mai mult ca o pretenție de la sine înțeleasă. Astfel se 
cristalizează o formă de viaţă necreştină, adesea anticreştină. Ea se impune 
atât de consecvent, încât apare pur şi simplu ca reprezentând normalul, 
iar cerința cum că viața trebuie determinată de revelație capătă caracterul 
unui abuz bisericesc. Până şi cel care crede acceptă în mare parte această 
situaţie, gândindu-se că lucrurile religioase sunt o chestiune aparte, iar 
cele lumești, la fel. Fiecare domeniu ar trebui lăsat să se alcătuiască por- 
nind de la propria esenţă şi ar trebui să se lase în seama fiecăruia cât de 
mult doreşte să trăiască în cele două. Ne amintim aici ceea ce spunea Gau- 
dium et spes: autonomia realităților pământeşti nu înseamnă însă că ele 
„nu depind de Dumnezeu şi că omul le poate folosi fără a le referi la Crea- 
tor”. Tocmai de asta nu s-a ţinut cont în cultura modernă. 

Unde a dus această poziție? A dus, pe de o parte, la naşterea unei exis- 
tenje autonome a lumii, desprinsă de orice influență creştină directă, pe de 
alta, la o creştinătate care imită într-un mod aparte această „autonomie”. 
Altfel spus, aşa cum prinde formă o ştiinţă pur ştiinţifică, o economie pur 
economică, o politică pur politică, tot aşa prinde formă şi o religiozitate pur 
religioasă. Aceasta îşi pierde tot mai mult legătura nemijlocită cu viața 
concretă, devine tot mai săracă în conținut lumesc, se mărgineşte tot mai 
mult la doctrina şi practica pur religioasă şi, pentru mulţi, nu mai are decât 


13 R. GIRARD — G. VATTIMO, Adevăr sau credință slabă. Convorbiri despre creştinism şi 
relativism, 57-58. 

semnificația de a oferi o consacrare religioasă anumitor puncte culminante 
ale existenței, precum naşterea, căsătoria şi moartea. Aici, cum observă 
Guardini, nu este vorba despre revelația creştină şi despre o viaţă în con- 
formitate cu ea, ci despre reacţia la conţinutul religios al lucrurilor, faptul 
de a fi cuprins de revărsarea de taină a lumii, aşa cum se află ea la toate 
popoarele şi în toate timpurile. Aceasta înseamnă că omul modern nu numai 
că îşi pierde în mare măsură credința în Revelația creştină, dar cunoaşte şi 
o slăbire a organului său religios natural, astfel încât vede tot mai mult 
lumea ca pe o realitate profană. Or, asta implică o serie de consecințe. Ast- 
fel, de pildă, ansamblul de evenimente din care consta viața nu mai apare 
nici ca Providența despre care a vorbit Isus, dar nici măcar ca acea taină a 
destinului pe care a trăit-o Antichitatea, ci ca o simplă urmare a unor cauze 
şi efecte empirice care pot fi pătrunse şi dirijate. 

Pentru o perioadă, negația s-a îndreptat doar spre conținutul Revelaţiei, 
nu şi spre valorile etice, fie individuale, fie sociale, care au continuat să se 
dezvolte sub influenţa ei. Guardini e de părere că, de fapt, cultura modernă 
se sprijină în continuare tocmai pe aceste valori. Valori precum cea a per- 
sonalităţii, a libertăţii individuale, a responsabilității şi demnităţii, a res- 
pectului reciproc şi a disponibilității de a ajutora ar fi posibilităţi sădite în 
om, care au fost descoperite şi dezvoltate de modernitate. Formarea omu- 
lui în perioada creştină timpurie a favorizat o încolţire a lor, la fel cum 
grija pentru viața lăuntrică şi pentru operele de caritate din Evul Mediu 
le-a dezvoltat în continuare, însă, o dată cu conştientizarea autonomiei 
personale săvârşite de modernitate, ele au devenit o realizare naturală, 
independentă de creştinism. In realitate, aceste valori şi atitudini sunt legate 
de Revelaţie. Revelația provine din libertatea harică a lui Dumnezeu, dar 
atrage omenescul în contextul ei şi, astfel, ia naştere ordinea creştină a 
vieţii. Prin aceasta, în om sunt eliberate energii care în sine sunt „naturale”, 
dar care nu s-ar dezvolta în afara acestui context. In conştiinţă pătrund 
valori care, în sine, sunt evidente, dar care nu devin vizibile decât sub 
această boltă. Concluzia lui Guardini: „Părerea că aceste valori şi atitudini 
aparțin pur şi simplu naturii umane evoluate uită deci adevărata stare de 
fapt: ba chiar ea duce — trebuie să o spunem fără înconjur - la o lipsă de ones- 
titate, care ține şi ea, pentru observatorul atent, de imaginea modernității”!. 
Modernitatea a revendicat pentru sine personalitatea şi lumea personală a 
valorilor, dar a înlăturat garantul acestora, Revelația creştină, dând nagte- 
re unei neonestități lăuntrice ce a însoţit cultura modernă. Inconsistența ei 
ulterioară a fost o consecinţa firească a acestei neonestităţi care nu putea 
fi baza a ceva care să dureze, tocmai pentru că îşi nega propriile rădăcini. 


14 R. GIRARD — G. VATTIMO, Adevăr sau credință slabă. Convorbiri despre creştinism şi 

Postmodernitatea, privită din perspectiva lui Guardini, am putea spune 
că este revelaţia falimentului datorat neonestității lăuntrice ce a însoţit 
cultura modernă. Disoluţia ei este consecința firească a acestei neonesti- 
tăți, care nu putea fi baza a ceva care să dureze, tocmai pentru că ea a fost 
clădită pe un gol (golul Revelaţiei creştine, înțeleasă nu ca o experiență 
subiectivă, ci ca adevărul pur şi simplu, vestit de acela care a făcut lumea) 
ce s-a lărgit şi adâncit treptat, până când, astăzi o putem spune, pare că se 
prăbuşeşte în sine. 

Ceea ce afirma Guardini despre viitor este cât se poate de actual. Pe de 
o parte, va apărea foarte netă existența necreştină, în timp ce va deveni tot 
mai limpede ceea ce este creştinesc, căci cu cât mai hotărât îşi înfăptuieşte 
necredinciosul refuzul său față de Revelaţie, cu atât mai limpede devine 
ceea ce este creştinesc. Necredinciosul trebuie să devină cinstit şi să înfăp- 
tuiască existența fără Cristos şi fără Dumnezeul revelat prin El şi să afle 
ce înseamnă asta. El trebuie, cu alte cuvinte, să abandoneze sistemul uzu- 
fructuar care neagă revelaţia, dar care şi-a însuşit valorile şi energiile dez- 
voltate de ea. În termeni kierkegaardieni, este vorba despre ori-ori, sau în 
termeni pascalieni, despre un pariu. Astăzi, acest pariu devine, pare-se, 
destul de greu, întrucât în vremea lui Pascal totul se juca între a crede şi a 
nu crede, în schimb, azi, cel puţin aparent, sunt mult mai multe opţiuni. 

Se va dezvolta un nou păgânism, adăuga Guardini, dar altfel decât pri- 
mul. Necreştinul actual consideră că ar putea înlătura cu totul creştinis- 
mul şi ar putea căuta un nou drum religios plecând de la Antichitate. Însă 
el se înşală, căci istoria nu poate fi dată înapoi. Antichitatea ca formă de 
existență s-a dus definitiv. Dacă omul actual devine păgân, devine într-un 
cu totul alt sens decât omul de dinaintea lui Cristos. Omul antic avea în 
atitudinea sa religioasă ceva tineresc şi naiv. El se afla încă în fața acelei 
hotărâri care se împlineşte în Cristos. Reluând viziunea lui Kierkegaard, 
Guardini consideră că după Cristos existența omului a dobândit o gravitate 
pe care Antichitatea nu a cunoscut-o. Ea nu provine dintr-o maturitate 
proprie omului, ci dintr-o chemare pe care persoana o cunoaşte, prin Cris- 
tos, de la Dumnezeu: ea deschide ochii şi acum este trează, fie că vrea sau 
nu. Ea provine din împlinirea împreună, vreme de secole, a existenţei întru 
Cristos, din trăirea împreună a acelei clarităţi cu care el „a ştiut ce se află 
în om” şi din acel curaj supraomenesc cu care el a biruit viața. De aici, ciu- 
data impresie de imaturitate care atât de des te cuprinde în fața unei reli- 
giozităţi antice anticreştine!?. 


15 R. GIRARD — G. VATTIMO, Adevăr sau credință slabă. Convorbiri despre creştinism şi 

Concluzie 


Cultura contemporană continuă să dea impresia că nu are nevoie de 
aportul Bisericii în împlinirea misiunii sale, fapt pentru care Biserica însăşi 
a început, printr-o serie de inițiative ale Consiliului Pontifical pentru Cul- 
tură, să programeze, pentru început, întâlniri de cunoaştere reciprocă, cu 
aceasta. Cele mai recente, le cunoaştem, sunt cele care au loc prin progra- 
mul „Curtea neamurilor”, lansat în martie 2012 şi care a ajuns şi la Bucu- 
reşti în toamna anului trecut. „Curtea neamurilor” se întemeiază pe con- 
vingerea că participarea comună la căutarea sensului poate conduce la 
lărgirea orizontului fiecărei viziuni şi conştiinţe, după cum spunea Bene- 
dict al XVI-lea într-un discurs din 2009: 


Cred că Biserica ar trebui şi astăzi să deschidă o curte a neamurilor, unde oame- 
nii să poată într-un fel să se raporteze la Dumnezeu, fără să-l cunoască şi îna- 
inte de a fi găsit calea spre taina Sa, pe care o slujeşte viața interioară a Biseri- 
cii. Dialogului cu religiile trebuie astăzi să i se adauge mai ales dialogul cu cei 
pentru care religia este ceva străin, cu cei pentru care Dumnezeu este necunos- 
cut şi care totuşi nu ar vrea să rămână pur şi simplu fără Dumnezeu, ci ar dori 
să se apropie de el cel puţin ca față de cel ce este necunoscut. 


Temele centrale ale dialogului „Curţii neamurilor” pleacă de la căuta- 
rea unei posibile relații dintre viziunea umanistă (raţionalistă, laică) şi 
spiritualitatea izvorâtă din credință. Demersul porneşte de la premisa că 
respectul fată de celălalt nu se reduce la acceptarea unui fapt, ci include 
dorința de a-i înțelege rațiunile, sensibilitatea, întrebările — de a-l lua în 
serios. Abordând problema culturii ca posibilă punte între cei care cred şi 
cei care nu cred, dialogul se poate deschide către raporturile între etica 
omului contemporan, neliniştea metafizică şi conştiinţa misterului. 

Fiind martorii acestor inițiative recente ale Bisericii, putem spune că 
ele intră în spiritul a ceea ce Guardini numea o nouă atitudine a creştinilor 
față de ordinea în care s-a constituit lumea fără credință. 


Credinţa creştină — spune el — va trebui să dobândească o nouă cutezanță. Şi ea 
trebuie să părăsească secularizările, similitudinile, jumătăţile de măsură şi 
amestecurile. Iar în această privință, mi se pare că ne este îngăduit să fim foarte 
încrezători!6. 


In această atitudine plină de cutezanţă şi de curaj, ce însoţeşte credința 
capabilă să dăinuie în pericol, se va exprima, de fapt, 


legătura dintre absolut şi personalitate, dintre necondiţionat şi libertate, care 
îl va face pe credincios capabil să se afle în ceea ce este fără loc şi fără ocrotire 


16 R. GIRARD — G. VATTIMO, Adevăr sau credință slabă. Convorbiri despre creştinism şi 

gi să cunoască direcția. ÎI va face capabil să intre într-o relație nemijlocită cu 
Dumnezeu, trecând de-a curmezigul prin orice situații de constrângere şi de 
pericol; iar în crescânda singurătate a lumii viitoare — o singurătate tocmai în 
mijlocul maselor şi al organizaţiilor —, îl face capabil să rămână o persoană vie”. 


Aceiaşi nouă atitudine — care este atitudinea lui Cristos însuşi (Fil 2,5) —, 
susține, pe de o parte, ceea ce Rino Fisichella numea un nou impuls pentru 
o credință uneori leneşă şi obosită: 


Dacă am ajuns într-o situaţie de criză a credinței creştine, înseamnă că în tre- 
cut mai multe lucruri nu au funcționat cum trebuia. (...) Anul Credinței va fi 
în mod necesar şi un timp de verificare, pentru ca credința, deseori obosită, 
uneori leneşă, să se trezească şi să recupereze înflăcărarea şi îndrăzneala de 
care este nevoie”. 


Pe de altă parte, face trimitere la evenimentul istoric pe care-l presupune 
orice act al credinţei înțeles doar astfel: „La începutul faptului de a fi creş- 
tin nu se găseşte o decizie etică sau o mare idee, ci întâlnirea cu un eveni- 
ment, cu o persoană, care dă vieții un orizont nou şi, totodată, orientarea 
ei decisivă”!?. Credinţa creştină se înfăptuieşte întotdeauna ca eveniment 
istoric în cadrul unei relaţii de iubire dintre Dumnezeu şi om: „... Credința 
creşte atunci când este trăită ca experiență a unei iubiri primite şi atunci 
când este comunicată ca experienţă de har şi de bucurie”2. 


17 R. GUARDINI, Sfârşitul modernității, 124-125. 

